એટીએફટીમાં કુલ ૩૭ સભ્યો છે. તેમાંથી એક માત્ર તુર્કીએ પાકિસ્તાનનો સાથ આપ્યો છે. બાકીના ચીન સહિતના ૩૬ દેશોએ આતંકી સંગઠનો વિરુદ્ધ કાર્યવાહી ન કરવા માટે પાકિસ્તાનને દંડિત કરવાના પ્રસ્તાવનું સમર્થન કર્યું. આ ઘટનાને પગલે હવે અન્ય દેશો પાકિસ્તાનમાં મૂડીરોકાણ કરતાં પહેલાં સો વાર વિચારશે. પાકિસ્તાન દ્વારા બે ત્રાસવાદી સંગઠનો અને તેના દ્વારા ચલાવવામાં આવતી ચૅરિટીને પ્રતિબંધિત કરવાનો દાવો પણ ખોટો પુરવાર થયો છે. સંયુક્ત રાષ્ટ્ર દ્વારા ઠરાવાયેલ લશ્કરે તૈયબાના સ્થાપક હાફિઝ સૈયદ દ્વારા જમાત-ઉદ-દાવાને નામે ચૅરિટી ચલાવવામાં આવે છે. ત્રાસવાદના આરોપોથી બચવા માટે ચૅરિટીનો આ અંચળો ઓઢવામાં આવ્યો છે. એ સૌ જાણે છે. પાકિસ્તાનને એવી આશા હતી કે સાઉદી અરબ પણ તેને સાથ આપશે, પરંતુ એવું બન્યું નહીં. સાઉદી અરબના કહેવાથી તાજેતરમાં જ પાકિસ્તાને એક હજાર સૈનિકો ત્યાં લડવા માટે મોકલી આપ્યા હતા, પરંતુ અમેરિકાના ઉગ્ર વલણને સમજીને સાઉદ અરબે પણ પાકિસ્તાનનું સમર્થન કરવામાં પીછે હઠ કરી. ચીન પણ આંતરરાષ્ટ્રીય બિરાદરી સમક્ષ ત્રાસવાદના સમર્થક દેશ તરીકે પોતાની ઇમેજ સ્થાપિત થવા દેવા ઇચ્છતું ન હોય એ સ્વાભાવિક છે. પાકિસ્તાનની માફક આંતરરાષ્ટ્રીય સ્તરે અલગ, એકલા પડી જવાનું ચીનને પરવડે તેમ નથી. પાકિસ્તાન હજુ આથી પણ વધુ કડક આર્થિક પ્રતિબંધોને લાયક છે, એવા પ્રતિબંધો કે જેનાથી પાકિસ્તાનમાં ઉછરી રહેલા આતંકવાદનો ખાતમો થઈ જાય. વૈશ્વિક સંમતિથી જ એ શક્ય બની શકે. એટીએફટીમાં પાકિસ્તાનને ગ્રે લિસ્ટમાં મૂકવાનું પગલું એ દિશાનું એક કદમ ગણી શકાય.